A4-0299/96

Päätöslauselma komission kertomuksesta yhteisön toimintaohjelmaa matkailun edistämiseksi koskevasta arvioinnista 1993 - 1995 - Neuvoston päätös 92/421/ETY (KOM(96)0166 - C4-0266/96)

Euroopan parlamentti, joka

- ottaa huomioon komission kertomuksen 92/421/ETY (KOM(96)0166 - C4-0266/96),

- ottaa huomioon EY:n perustamissopimuksen ja erityisesti sen 3 artiklan t alakohdan ja 3 b artiklan,

- ottaa huomioon komission kertomuksen kansalaisten suojaamisesta, matkailusta ja energiasta (SEK(96)0496),

- ottaa huomioon komission kertomukset yhteisön toimista matkailun edistämiseksi vuonna 1993 ((EYVL C 18, 23.1.1995, s. 159)) ja vuonna 1994 (KOM(96)0029),

- ottaa huomioon Delorsin valkoisen kirjan kasvusta, kilpailukyvystä ja työllisyydestä ((EYVL C 91, 28.3.1994, s. 124)) sekä komission suosituksen laajoista talouspoliittisista suuntaviivoista vuodelle 1996 (KOM(96)0211) sekä 19. kesäkuuta 1996 samasta asiasta antamansa päätöslauselman ((EYVL C 198, 8.7.1996, s. 115)),

- ottaa huomioon tulokset unionin merkitystä matkailun alalla käsittelevää vihreää kirjaa ((Alustava esitys PO XXIII, vihreää kirjaa koskeva kuuleminen, kohti yhteisön toimen tunnustamista matkailun edistämiseksi, Euroopan matkailua käsittelevä julkinen keskustelutilaisuus, 1995 )) koskevasta kuulemisesta,

- ottaa huomioon 8. joulukuuta 1995 pidetyn julkisen keskustelutilaisuuden Euroopan matkailusta,

- ottaa huomioon puheenjohtajavaltion johtopäätökset Eurooppa-neuvoston Firenzessä 21. ja 22. kesäkuuta 1996 pidettyjen kokousten päätökseksi,

- ottaa huomioon 11. kesäkuuta 1991 antamansa päätöslauselman yhteisön politiikasta matkailun alalla ((EYVL C 183, 15.7.1991, s. 74)), 18. tammikuuta 1994 antamansa päätöslauselman matkailusta vuotta 2000 silmällä pitäen ((EYVL C 44, 14.2.1994 s. 61 )), 15. joulukuuta 1994 antamansa päätöslauselman yhteisön toimista matkailun edistämiseksi vuonna 1993 ((EYVL C 18, 23.1.1995, s. 159 )), 13. joulukuuta 1995 tekemänsä päätöksen, joka koskee neuvoston yhteistä kantaa kuluttajansuojasta etäsopimuksissa ((EYVL C 17, 22.1.1996, s. 51)), ja 13. helmikuuta 1996 antamansa päätöslauselmat komission vihreästä kirjasta, jossa käsitellään Euroopan unionin merkitystä matkailussa ((EYVL C 65, 4.3.1996, s. 34)), ja 13. maaliskuuta 1996 antamansa päätöslauselman hallitusten välisen konferenssin koollekutsumisesta, mietintäryhmän työn arvioinnista ja Euroopan parlamentin poliittisten tavoitteiden täsmentämisestä hallitusten välistä konferenssia silmällä pitäen ((EYVL C 96, 1.4.1996, s. 77)),

- ottaa huomioon komission ehdotukset yhteisön ympäristöä ja kestävää kehitystä koskevan poliittisen toimintaohjelman «Kohti kestävää kehitystä» tarkistuksesta ((EYVL C 140, 11.5.1996, s. 5)) ja kolmannesta monivuotisesta ohjelmasta pk-yritysten hyväksi Euroopan unionissa (1997 - 2000) ((EYVL C 156, 31.5.1996, s. 5)),

- ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle matkailuun vaikuttavista yhteisön toimenpiteistä vuonna 1994 (KOM(96)0029),

- ottaa huomioon ensimmäisen monivuotisen ohjelman Euroopan matkailun edistämiseksi «PHILOXENIA» (1997 - 2000) ((EYVL C 222, 31.7.1996, s. 9)),

- ottaa huomioon liikenne- ja matkailuvaliokunnan mietinnön sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnon (A4-0299/96),

A. ottaa huomioon, että yhteisön toimintaohjelma matkailun edistämiseksi 1993 - 1995 on ollut merkittävä lähtökohta, joka on mahdollistanut yhteisön ryhtymisen toimenpiteisiin erityisesti matkailupolitiikkaan liittyvissä asioissa huolimatta niukasta 18 miljoonan ecun budjetista,

B. ottaa huomioon ilmeisen yhteiskunnallisen, taloudellisen, rahoitukseen ja ympäristöön liittyvän vaikutuksen, joka matkailupolitiikalla on Euroopan sisämarkkinoihin työpaikkoja luovana erityisesti pienten ja keskisuurten yritysten osalta, ja erityisesti niiden ryhmien osalta, joihin työttömyys kohdistuu eniten, kuten naiset ja nuoret,

C. muistuttaa, että tällä hetkellä Euroopassa matkailun osuus BKT:sta on 5,5 prosenttia ja sillä on luotu suoraan työpaikkoja 9 miljoonalle henkilölle, mikä vastaa 6 prosenttia työmarkkinoista, ja että maailman matkailujärjestö (WTO) ennustaa kansainvälisten saapumisten lisääntyvän 100 miljoonaan, mikä tekee matkailusta maailman suurimman elinkeinon,

D. ottaa kuitenkin huomioon, että Eurooppa on matkailukohteena joutunut väistymään muiden alaa valtaavien kilpailijoiden tieltä, ja tässä tilanteessa edellytetään lyhyen, keskipitkän ja pitkän aikavälin toimenpiteitä infrastruktuurien ajanmukaistamiseksi, matkailun kausiluonteen poistamiseksi, ympäristövaikutusten valvomiseksi ja ponnistelujen yhdistämiseksi Euroopan edistämiseksi matkailukohteena,

E. ottaa huomioon, että yhteisön matkailupolitiikan tavoitteilla olisi edistettävä talouskasvua ja työllisyyttä, parannettava taloudellista ja sosiaalista yhteenkuuluvuutta ja lujitettava Euroopan kansalaisuuden käsitettä,

F. ottaa huomioon, että matkailu ei ole pelkästään Euroopan unionin merkittävin elinkeino, vaan myös kaikkia kansalaisia kiinnostavaa toimintaa, joille se merkitsee saavutettua ja peruuttamatonta sosiaalista etua,

G. ottaa huomioon, että on hyvin tärkeää, että Euroopan unionin perustamissopimukseen sisällytetään erityinen matkailua koskeva osasto, jolla määrättäisiin itsenäisestä eurooppalaisesta matkailupolitiikasta, jolla yhteensovitetaan ja sisällytetään matkailun tavoitteet muihin eurooppalaisiin politiikkoihin luomatta kuitenkaan lisää byrokratiaa ja sääntelyä,

H. ottaa huomioon, että Eurooppa-neuvoston Dublinin kokousta silmällä pitäen, jossa esitetään luonnos perustamissopimuksen tarkistamisesta, on vakuutettava, että matkailupolitiikalla päästään tavoitteeseen saada unioni lähemmäksi kansalaisia, koska se voi vaikuttaa myös korkeamman työllisyystason saavuttamiseen, varmistaa tehokkaampi ja yhtenäisempi ympäristönsuojelu ja lujittaa tunnetta Euroopan kansalaisuudesta,

I. ottaa huomioon, että matkailu voi vaikuttaa merkittävästi taloudelliseen lähentymiseen, jota tarvitaan talous- ja rahaliiton luomiseen, ja sillä luodaan työllisyyttä, jaetaan uudelleen varallisuutta, edistetään talouskasvua ja yhteiskunnan perusrakenteita jälkeen jääneillä alueilla; ottaa huomioon, että toissijaisuusperiaatetta huolellisesti noudattaen matkailualan taloudelliset toimet olisi vahvasti tunnustettava Euroopan tasolla kestävän kehityksen pääperiaatteina yhteiskunnallisten, taloudellisten ja ympäristöön liittyvien näkökohtien osalta, jotta vältettäisiin epärehellinen kilpailu ja sosiaalinen polkumyynti,

J. ottaa huomioon, että matkailualaa hyvin tärkeänä elinkeinona Euroopassa tuskin mainitaan; lisäksi sen asema osana sisämarkkinoita jätetään huomiotta, erityisesti Euroopan unionin politiikkojen ja ohjelmien kehittämisessä;

1. Suhtautuu myönteisesti ja mielenkiinnolla riippumattomien neuvonantajien tekemään arviointiin osatuloksista, jotka koskevat yhteisön toimintaohjelmaa matkailun edistämiseksi 1993 - 1995 - edellä mainittu päätös 92/421/ETY, sekä annettuihin suosituksiin, ja kehottaa, että arviointia laajennettaisiin ja ajantasaistettaisiin, kun vuoteen 1995 liittyvät hankkeet on toteutettu, jotta saataisiin lopullinen kokonaiskuva toimintaohjelman saavutuksista;

2. Panee tyytyväisenä merkille myös komission PO XXIII:n matkailuyksikön tekemän työn, vaikka budjetti ja käytettävissä oleva henkilökunta ovatkin olleet rajallisia ja sisäisessä hallinnossa on ollut huomattavia vaikeuksia;

3. Vakuuttaa kuitenkin, että matkailua Euroopan tasolla edistävän toimintaohjelman tavoitteena oli tuoda esille, että Euroopan unionilla on oltava todellinen matkailupolitiikka, jotta vastattaisiin tarkoituksenmukaisimmalla tasolla myös maailman kauppajärjestössä sovitun matkailutalouden maailmanlaajuistamisen ja matkailupalveluiden vapauttamisen tuomiin haasteisiin;

4. Muistuttaa sen vuoksi, että hallitusten välisen konferenssin, jonka tehtäväksi Torinon Eurooppa-neuvosto 8. maaliskuuta 1996 antoi perustamissopimusten uudistamisen valmistelun, jotta Euroopan unioni voisi kohdata tulevan laajentumisen ja talouden maailmanlaajuistumisen tuomat haasteet, on tarttuttava tilaisuuteen oikeudellisen perustan luomiseksi matkailupolitiikalle yhteisön tasolla ja kansainvälisellä tasolla toissijaisuusperiaatteen mukaisesti, mikä on välttämätöntä, jotta Euroopan tasolla ja kansallisella tasolla matkailupolitiikkaa voitaisiin yhteensovittaa ja ohjata sisämarkkinoiden kehyksessä;

5. Katsoo, että seuraavassa matkailua edistävässä «PHILOXENIA»- toimintaohjelmassa on vielä enemmän sovitettava yhteen ja täydennettävä jäsenvaltioiden matkailualalla toteuttamia toimia sekä niitä toimia, joita on toteutettu Euroopan tasolla; näin hyödynnettäisiin paremmin Euroopan unionin toimista saatava lisäarvo;

6. Vahvistaa jälleen, että Euroopan matkailualaa, joka koostuu työntekijöistä ja työnantajista, ei ole otettu riittävästi huomioon, ja että matkailijoiden turvaa on parannettava;

7. Korostaa lisäksi, että toimia on ohjattava enemmän yksityisalalle, erityisesti pieniin ja keskisuuriin yrityksiin, jotta annettaisiin paremmat mahdollisuudet kasvulle ja työpaikkojen luomiselle, ja jotta toimia ohjattaisiin myös kohti kestäviä matkailun muotoja, kuten Agenda 21:ssä (Rio de Janeiro, 1992) ehdotetaan;

8. Kehottaa parantamaan PO XXIII:n matkailuyksikön osaa ja asemaa markkinoilla, ja ehdottaa, että sitä ohjattaisiin enemmän kohti yhteensovittamista ja matkailun kehittämiseksi tehtävistä eri toimista vastuussa olevien eri pääosastojen välistä yhteistyötä, samoin kuin kohti jäsenmaiden matkailusta vastaavien järjestöjen välistä yhteistyötä, mikä toteutettaisiin lisäämällä varoja ja pätevää henkilöstöä; kehottaa myös matkailuyksikköä yhteensovittamaan omat toimensa tehokkaammin muiden pienistä ja keskisuurista yrityksistä vastaavien PO XXIII:n yksikköjen kanssa;

9. Kehottaa jatkamaan toimia, joilla on ollut menestystä, kuten liikuntarajoitteisten henkilöiden hyväksi tehtävää toimintaa tai Euroopan matkailutilastojen luomiseksi tehtävää toimintaa; korostaa erityisesti, että on tarpeen toteuttaa matkailua (esimerkiksi Japaniin suuntautuvaa) edistäviä toimia, jotka on tehokkaasti yhteensovitettu kansallisten matkailujärjestöjen (NTO) ja Euroopan matkailukomission (ETC) kanssa;

10. Pyytää toteuttamaan pilottihankkeita, joilla etsitään innovoivia ratkaisuja lomakausien ruuhkahuippujen purkamiseksi, koska tämä ongelma vaivaa tällä hetkellä monia Euroopan kohteita;

11. Korostaa, että PHILOXENIA-ohjelma on ensimmäinen askel kohti matkailupoitiikkaa, ja kehottaa komissiota laatimaan vuoden 1997 alkupuoliskolla luvatun valkoisen kirjan, jossa vahvistetaan matkailun merkitys ja tunnustetaan sen olevan kehys, jonka puitteissa on mahdollista edistää työllisyyttä ja kehitystä;

12. Pahoittelee, että toimia on toteutettu vähän tietyillä tärkeillä aloilla, jollaisia ovat lomien porrastaminen, matkailijat kuluttajina, maaseutumatkailu ja nuorisomatkailu, matkailu, joka liittyy urheilutoimintaan, kulttuuritoimintaan, kongresseihin sekä erityismatkailu ja vanhusten matkailu;

13. Kehottaa puhemiestään välittämään tämän päätöslauselman neuvostolle, komissiolle, alueiden komitealle, jäsenvaltioiden hallituksille ja parlamenteille, niille jäsenvaltioiden alueille, joilla on erityistä toimivaltaa matkailuun liittyvissä asioissa, Keski- ja Itä-Euroopan maiden hallituksille ja parlamenteille sekä Venäjän federaatiolle ja IVY-maille, Välimeren maiden hallituksille ja parlamenteille, Euroopan talousalueen maiden (ETA) hallituksille ja parlamenteille, Yhdysvaltojen hallitukselle ja kongressille, Euroopan alueiden ja kuntien liitolle (CCRE), Euroopan turismikomissiolle, Euroopan matkailukomissiolle (ETC), maailman matkailujärjestölle, jäsenvaltioiden kansallisille matkailujärjestöille (NTO), taloudellisen yhteistyön ja kehityksen järjestölle (OECD), World Travel and Tourism Councilille (WTTC) ja IATM:lle (International Association of Tour Managers).